Af Jakob Poulsen, Birgitta Andersen og Jesper Bøgh

Det Konservative Folkeparti sætter sig på borgmesterposten i Lolland Kommune. Dermed kommer den nye borgmester til at hedde Marie Louise Friderichsen.

Socialdemokraterne, SF, Lokallisten Lolland er gået sammen om at pege på Det Konservative Folkepartis Marie Louise Friderichsen som ny borgmester.

Enhedslisten var til at begynde med også med i konstitueringen, men de er siden sprunget fra. Listen er dog stadig med som parlamentarisk grundlag for den nye og noget anderledes konsituering, der altså giver Lolland Kommune en konservativ borgmester.

Marie Louise Friderichsen fortæller til Folketidende, at hun er ked af, at det dermed bliver på det smallest mulige grundlag, at hun er blevet borgmester. Hun havde håbet, at Enhedslisten ikke var sprunget fra konstitueringsaftalen. Hun tilføjer, at det blandt andet blev afgørende for udfaldet af forhandlingerne, at Konservative og Socialdemokraterne var enige om skolepolitikken.

Dermed blev valgets store vinder Venstre og Henrik Høegh sat udenfor indflydelse sammen med Dansk Folkeparti.

Partierne og listerne har også besluttet, hvilke politiske udvalg, der skal være i kommunen i de kommende fire år, og hvilke partier og lister, der får formandsposterne.

Socialdemokraternes spidskandidat Holger Schou Rasmussen bliver ny viceborgmester.

Formand for økonomiudvalget bliver den nye borgmester Marie Louise Friderichsen.

Derudover får kommunen følgende udvalg:

Børne- skole- og uddannelsesudvalget - Her går formandsposten til SF

Ældre- social- og psykiatriudvalget - Formandsposten går til Socialdemokraterne

Arbejdsmarkedsudvalget: Formandsposten går til Socialdemokraterne

Klima- teknik og miljø-udvalget: Formandsposten går til Socialdemokraterne

Fritidsudvalget (som også dækker kulturområdet): Formandsposten går til Socialdemokraterne

Havneudvalget: Formandsposten går til Lokallisten Lolland

Derudover er der fordelt formandsposter til:

Lolland-Falter Airport: Konservative

REFA: Socialdemokraterne

LOKE og Lolland Forsyning er endnu ikke fordelt.

Partierne og listerne mødes igen klokken 14, hvor man vil fordele de sidste formandsposter.